Аматары танцаў могуць зазірнуць на пенна-лазернае шоу, якое бывае таксама на святы. А вось клуба, куды моладзь можа прыйсці танцаваць у звычайныя выхадныя, у мястэчку цяпер няма. Калісьці быў, але з-за малой колькасці наведвальнікаў (прынамсі, такую прычыну ведаю я) яго зачынілі. Таму па суботах маладыя людзі выязджаюць танцаваць у суседнія вёскі, дзе таксама існуе праблема: вельмі часта клуб прапануе досыць старамодную музыку (а мода цяпер, зразумела, змяняецца ой як вокамгненна). Асабліва цярплівыя застаюцца і на такіх дыскатэках, астатняя большасць не ведае, куды падзець сваю энергію.